A Bizottság 48/2003/EK rendelete

(2003. január 10.)

az egyazon kereskedelmi csomagban kiszerelt különböző friss gyümölcs- és zöldségfélék keverékeire vonatkozó szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 545/2002/EK rendelettel [1] módosított, a gyümölcs- és zöldségfélék piacának közös szervezéséről szóló, 1996. október 28-i 2200/96/EK tanácsi rendeletre [2], és különösen annak 2. cikke (2) bekezdésére,

mivel:

(1) Bizonyos fogyasztói igények következtében egyre gyakoribbak a piacon a különböző fajtájú gyümölcsöket és zöldségeket tartalmazó fogyasztói csomagok.

(2) A tisztességes kereskedelem megkívánja, hogy az ugyanazon kiszerelésben árult friss gyümölcsök és zöldségek minősége egységes legyen. Azoknak a termékeknek a vonatkozásában, amelyekre nincs elfogadott közösségi előírás, ez úgy biztosítható, ha általános rendelkezésekhez folyamodunk.

(3) A forgalmazási előírások rendelkezéseket tartalmaznak a gyümölcsöket és zöldségeket tartalmazó csomagok címkézésére vonatkozólag. Címkézési előírásokat kell megállapítani az egyazon csomagban lévő különböző típusú gyümölcsök és zöldségek keverékeire, de ezeknek kevésbé szigorúnak kell lenni, mint a figyelembe veendő előírások által megállapítottak, különösen a címkén rendelkezésre álló helyre való tekintettel. Annak érdekében azonban, hogy megakadályozzuk a fogyasztók félrevezetését, ugyanazokat a részleteket kell megállapítani azokra a termékekre, amelyekre nem vonatkoznak a forgalmazási előírások, mint amelyekre vonatkoznak.

(4) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

Legfeljebb három kilogramm nettó tömegű, friss gyümölcsöket és zöldségeket tartalmazó kereskedelmi kiszerelések tartalmazhatják különböző típusú friss gyümölcsök és zöldségek keverékeit is, feltéve, hogy:

a) a termékek egységes minőségűek és a 2. cikkel összhangban mindegyik érintett típus megfelel az előírásoknak;

b) a csomag a 3. cikkel összhangban megfelelően van jelölve; és

c) a keverék vezeti félre a fogyasztót.

2. cikk

Az 1. cikkben említett keverékekben található termékeknek ugyanabba a kereskedelmi osztályba (I. osztályú, II. osztályú vagy "Extra" osztályú, feltéve, hogy a keverékben található minden termék esetében létezik "Extra" osztály) kell tartozniuk.

Amennyiben egy keverék olyan gyümölcsöket és zöldségeket tartalmaz, amelyek nem tartoznak közösségi előírások hatálya alá, ezeket a termékeket ugyanabba az osztályba kell besorolni, a melléklettel összhangban.

3. cikk

Az 1. cikkben említett kereskedelmi csomagokon és/vagy az ezeket tartalmazó egyes csomagokon lévő jelzésen a következő adatokat mindenképpen fel kell tüntetni:

a) a csomagoló és/vagy forgalmazó neve és címe vagy a hivatalosan kiadott vagy elfogadott kódja. Amennyiben kódjelölést használnak, a kódjelölés közelében fel kell tüntetni a "csomagoló és/vagy forgalmazó" szöveget (vagy ennek megfelelő rövidítést);

b) a csomagban található összes termék/típus neve;

c) a keverékben található összes olyan termék fajtájának vagy kereskedelmi típusának neve, amelyre a közösségi forgalmazási előírások ezt a nem kevert termékek esetében megkövetelik;

d) minden érintett termék esetében a származási ország az adott termék neve mellett feltüntetve;

e) az osztály.

A közösségi forgalmazási előírások hatálya alá tartozó gyümölcsök és zöldségek esetében a fenti adatok lépnek az említett előírásokban meghatározott adatok helyébe.

4. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. január 10-én.

a Bizottság részéről

Franz Fischler

a Bizottság tagja

[1] HL L 84., 2002.3.28., 1. o.

[2] HL L 297., 1996.11.21., 1. o.

--------------------------------------------------

MELLÉKLET

A közösségi forgalmazási előírások hatálya alá nem tartozó termékek által teljesítendő minőségi követelmények

Minimumkövetelmények

A megengedett eltéréseket is szem előtt tartva (ld. lent) a termékeknek minden osztályban:

- épnek kell lenniük,

- egészségesnek kell lenniük; a romlóhiba vagy más minőségcsökkenés miatt fogyasztásra alkalmatlan termékeket ki kell zárni,

- tisztának, látható idegen anyagtól gyakorlatilag mentesnek kell lenniük,

- kártevőktől gyakorlatilag mentesnek kell lenniük,

- kártevők okozta sérülésektől gyakorlatilag mentesnek kell lenniük,

- abnormális külső nedvességtől mentesnek kell lenniük,

- bármilyen idegen szagtól és/vagy íztől mentesnek kell lenniük.

"Extra" osztály

Az ebbe az osztályba tartozó termékeknek kiváló minőségűnek kell lenniük. A fajta és/vagy a kereskedelmi típus jellemzőivel kell rendelkezniük.

Az igen kis felületi hibáktól eltekintve – feltéve, hogy ezek nem befolyásolják a termék általános megjelenését, minőségét, eltarthatóságát és megjelenését a csomagban – hibáktól mentesnek kell lenniük.

I. osztály

Az ebbe az osztályba tartozó termékeknek jó minőségűnek kell lenniük. A fajta és/vagy a kereskedelmi típusa jellemzőivel kell rendelkezniük.

Enyhe hibák megengedettek, feltéve azonban, hogy ezek nem befolyásolják a termék általános megjelenését, minőségét, eltarthatóságát és megjelenését a csomagban.

II. osztály

Ebbe az osztályba olyan termékek tartoznak, amelyek nem kerülhetnek magasabb osztályba, de megfelelnek a fenti minimumkövetelményeknek.

Lehetnek bennük hibák, feltéve, hogy azért megőrzik lényegi jellemzőiket a minőség, az eltarthatóság és a megjelenés vonatkozásában.

Minőségi eltérések

A megjelölt osztály követelményeinek nem megfelelő termékek vonatkozásában minden egyes csomag esetében megengedettek a minőségi eltérések:

- "Extra" osztály

A termékek 5 darab- vagy tömegszázaléka, amely nem felel meg az osztályra vonatkozó követelményeknek, de megfelel az I. osztály követelményeinek, vagy kivételes esetben annak az osztálynak a tekintetében megengedett minőségi eltérések körébe tartozik.

- I. osztály

A termékek 10 darab- vagy tömegszázaléka, amely nem felel meg az osztályra vonatkozó követelményeknek, de megfelel a II. osztály követelményeinek, vagy kivételes esetben annak az osztálynak a tekintetében megengedett minőségi eltérések körébe tartozik.

- II. osztály

A termékek 10 darab- vagy tömegszázaléka, amely nem felel meg sem az osztályra vonatkozó követelményeknek, sem a minimumkövetelményeknek, kivéve a romlóhiba vagy más minőségcsökkenés miatt fogyasztásra alkalmatlan termékeket.

Egyöntetűség

A termékeknek ugyanarról a helyről kell származniuk, ugyanabba a fajtába vagy kereskedelmi osztályba és minőségbe kell tartozniuk.

--------------------------------------------------